ACC เพิ่มทุน 600 ล้านหุ้น ขาย RO สัดส่วน 2:1 เล็งใช้ชำระเงินกู้-เงินทุนหมุนเวียนในบริษัท
ACC จ่อเพิ่มทุน 600 ล้านหุ้น ลุยขาย RO สัดส่วน 2:1 ในอัตราหุ้นละ 0.60 บาท กำหนดวันจองซื้อ 22-28 ก.พ. 61 โดยภายหลังการเพิ่มทุนบริษัทจะมีทุนจดทะเบียนเพิ่มเป็น 524.99 ล้านบาท เล็งใช้ชำระเงินกู้-เงินทุนหมุนเวียนในบริษัท
18 ม.ค. 2561

บริษัท แอดวานซ์ คอนเนคชั่น คอร์ปอเรชั่น จำกัด (มหาชน) หรือ ACC เปิดเผยว่า ที่ประชุมคณะกรรมการบริษัทเมื่อวานนี้ (17 ม.ค.) กำหนดราคาเสนอขายหุ้นเพิ่มทุนจำนวนไม่เกิน 600 ล้านหุ้น พาร์หุ้นละ 0.25 บาท ให้กับผู้ถือหุ้นเดิมตามสัดส่วนการถือหุ้น (RO) สัดส่วน 2 หุ้นเดิมต่อ 1 หุ้นใหม่ ในอัตราหุ้นละ 0.60 บาท จากช่วงราคาเสนอขายหุ้นที่ 0.51-0.62 บาท/หุ้น
ทั้งนี้ บริษัทได้กำหนดให้วันที่ 6 ก.พ.61 เป็นวันกำหนดรายชื่อผู้ถือหุ้นที่มีสิทธิในการจองซื้อหุ้นสามัญเพิ่มทุน (Record Date) และกำหนดวันจองซื้อหุ้นสามัญเพิ่มทุนของผู้ถือหุ้นเดิมในวันที่ 22-28 ก.พ.61 (5 วันทำการ)
โดยภายหลังการเพิ่มทุนครั้งนี้บริษัทจะมีทุนจดทะเบียนเพิ่มเป็น 524.99 ล้านบาท จากเดิมที่ 374.99 ล้านบาท โดยบริษัทคาดว่าจะได้รับเงินสดจากการเพิ่มทุนประมาณ 306-372 ล้านบาท ซึ่งจะนำไปชำระคืนเงินกู้ของบริษัทและบริษัทย่อย ประมาณ 250-300 ล้านบาท ส่วนที่เหลือประมาณ 56-72 ล้านบาท บริษัทจะสำรองไว้สำหรับการลงทุนเพิ่มเติม หรือเป็นเงินทุนหมุนเวียนในกิจการของบริษัทและบริษัทย่อย